钦定古今图书集成/明伦汇编/交谊典/第112卷 > 宋袁采世范 > 《戒忿争》明·彭仲刚
## 钦定古今图书集成/明伦汇编/交谊典/第112卷 > 宋袁采世范 > 《戒忿争》明·彭仲刚

一朝之忿，可以忘身，及亲锥刀之事，可以破家荡业，
故忿争不可以不戒也。大抵忿争之起，其初甚微，而
其祸甚大。所谓涓涓不壅，将为江河；绵绵不绝，或成
网罗。人能于其初而坚忍制伏之，则无事矣。性犹火
也，方发之初，灭之甚易。既已焰炽，则焚山燎原，不可
扑灭，岂不甚可畏哉！《俗语》云：“得忍且忍，得戒且戒。不”
忍不戒，小事成大。试观今人忿争致讼，以致忘身及
亲，破家荡业者，其初亦岂有大故哉？被人少有所击
触，则必忿；被人少有所侵凌，则必争。不能忍也，则詈
人，而人亦詈之；殴人，而人亦殴之；讼人，而人亦讼之。
相怨相仇，各务相胜。胜心既炽，无缘可遏。此忘身及
亲，破家荡业之由也。莫若于其将忿“之初则便忍之，
才忍过片时则心便清凉矣。于其欲争之初则且忍
之，果所侵有利害，徐以礼恳问之，不从而后徐讼之
于官可也。若蒙官司见直，行之稍峻，亦当委曲以全
邻里之义。如此则不伤财，不劳神，身心安宁，人亦信
服”，此人世中安乐法也。比之忿斗争竞，丧心费财，伺
候公庭，俯仰胥吏，拘系囹圄。荒废本业。以致忘身及
亲。破家荡业者。不亦远乎。